## Pravilnik o uvjetima kojima moraju udovoljavati potvrđeni mjeriteljski laboratoriji za ovjeravanje mjerila vlažnosti zrna žitarica i sjemenki uljarica

### NN 9/2002 (25.1.2002.), Pravilnik o uvjetima kojima moraju udovoljavati potvrđeni mjeriteljski laboratoriji za ovjeravanje mjerila vlažnosti zrna žitarica i sjemenki uljarica

# Državni zavod za normizaciju i mjeriteljstvo

231

Na temelju članka 14. Zakona o mjeriteljskoj
djelatnosti (»Narodne novine«, broj 11/94) ravnatelj Državnog zavoda za
normizaciju i mjeriteljstvo donosi

## PRAVILNIK

### o uvjetima kojima moraju udovoljavati potvrĐeni mjeriteljski laboratoriji za ovjeravanje mjerila vlaŽnosti zrna Žitarica i sjemenki uljarica

I. OPĆE ODREDBE

Članak 1.

Ovim se pravilnikom propisuju
uvjeti kojima moraju udovoljiti potvrđeni mjeriteljski laboratoriji (u daljnjem
tekstu: laboratorij) za pripremanje za ovjeravanje mjerila vlažnosti zrna žitarica
i sjemenki uljarica (u nastavku teksta: vlagomjeri).

Članak 2.

Laboratorij može biti pravna
ili fizička osoba ili dio pravne osobe.

Laboratorij priprema
vlagomjere za ovjeravanje, a Državni zavod za normizaciju i mjeriteljstvo (u
daljnjem tekstu: Zavod) ovjerava vlagomjere.

Članak 3.

Priprema vlagomjera za
ovjeravanje u smislu ovoga pravilnika je priprema uzoraka, raspakiravanje
vlagomjera, priprema uređaja za ispitivanje vlagomjera, ispitivanje vlagomjera
tj. provjera mjeriteljskih značajki vlagomjera te pisanje izvješća o
ispitivanju vlagomjera.

II. UVJETI KOJIMA MORA UDOVOLJITI LABORATORIJ

Članak 4.

Laboratorij mora udovoljiti
uvjetima koji se odnose na:

1. radnike

2. opremu za ispitivanje
vlagomjera

3. prostorije za ispitivanje
vlagomjera

4. propisanu dokumentaciju.

Članak 5.

Laboratorij mora imati
najmanje dva radnika koji obavljaju poslove pripremanja vlagomjera za
ovjeravanje i koji su stalno zaposleni u laboratoriju.

Članak 6.

Radnik iz članka 5. ovoga
pravilnika koji je voditelj laboratorija mora imati VSS tehničkog smjera ili
prirodoslovno-matematičkog smjera i najmanje 1 godinu radnog iskustva na
poslovima ispitivanja ili proizvodnje vlagomjera, ili VŠS tehničkog smjera i
najmanje 2 godine radnog iskustva na poslovima ispitivanja ili proizvodnje
vlagomjera, ili SSS tehničkog smjera i najmanje 3 godine radnog iskustva na
poslovima ispitivanja ili proizvodnje vlagomjera, ili VKV tehničke struke i
najmanje 4 godine radnog iskustva na poslovima ispitivanja ili proizvodnje
vlagomjera.

Drugi radnik iz članka 5.
ovoga pravilnika mora imati najmanje KV tehničke struke i mora imati najmanje
dvije godine iskustva na poslovima ispitivanja ili proizvodnje vlagomjera.

Radnici iz članka 5. ovoga
pravilnika moraju poznavati propise kojima su utvrđeni postupci i metode
ispitivanja vlagomjera.

Članak 7.

Za pripremu za ovjeravanje
vlagomjera potrebno je da laboratorij ima ovu opremu:

1. kontrolni (etalonski)
vlagomjer s najmanjom točnosti od ±0,05 % i s najmanjim podjeljkom od 0,01 % do
0,001 % ili

2. oprema koja se sastoji od
ovih uređaja i pribora:

a. analitička vaga razreda točnosti
(I)

b. mlinac

c. sušilo

d. eksikator

e. posudice za uzorke

f. laboratorijski stakleni
termometar.

Članak 8.

Mlinac koji služi za
mljevenje uzoraka ne smije se zagrijavati pri radu.

Članak 9.

Sušilo mora biti takvo da se
može zagrijavati do + 200 oC i da se željena temperatura može održavati u
granicama ± 1 oC.

Članak 10.

Mjerne posudice za uzorke u
kojima se uzorci suše i hlade moraju imati poklopac i moraju biti izrađene od
materijala što ne apsorbira vlagu i koji je otporan na koroziju.

Članak 11.

Točnost laboratorijskih
staklenih termometara kojima se mjeri temperatura mora iznositi najmanje ± 0,1 oC.

Članak 12.

Radna prostorija za pripremu
za ovjeravanje vlagomjera:

1. mora biti suha, čista i
izgrađena u skladu s važećim tehničkim normativima

2. mora udovoljavati
propisanim uvjetima u pogledu higijensko-tehničke zaštite

3. mora biti dovoljno prostrana
za smještaj opreme i obavljanje ovjeravanja vlagomjera

4. mora imati dnevnu i
električnu rasvjetu.

Članak 13.

U radnoj prostoriji moraju se
nalaziti:

1. laboratorijski stol, pisaći
stol i stolac za rad radnika

2. ormari i police za smještaj
opreme potrebne za pregled vlagomjera

3. stolovi za vagu te za sušilo

4. stol za etalonski
vlagomjer.

Članak 14.

Stol za vagu mora biti
postavljen i učvršćen tako da se ne može pomicati i mijenjati položaj.

Članak 15.

U radnoj prostoriji ne smiju
se držati predmeti ili obavljati poslovi koji bi ometali rad pri pregledu
vlagomjera.

Članak 16.

Temperatura zraka u radnoj
prostoriji mora se mjeriti dvama staklenim termometrima koji se postavljaju na
dva suprotna zida tako da budu od 15 cm do 20 cm od zida i od 150 cm do 170 cm
iznad poda.

Temperatura u radnoj
prostoriji mora biti između 18 oC i 25 oC.

Radna prostorija može imati
uređaj za klimatizaciju ili neki drugi uređaj koji stvara odgovarajuće uvjete.

Članak 17.

Radna prostorija mora biti
smještena tako da je zaštićena od izravnog djelovanja sunčanih zraka.

Članak 18.

Laboratorij mora biti
opremljen elektroničkim računalom za pisanje izvješća o ispitivanju vlagomjera
s mogućnošću spajanja na internet i povezivanje na bazu podataka Zavoda.

Članak 19.

Laboratorij mora imati ovu
dokumentaciju:

1. propise iz područja
ovjeravanja vlagomjera

2. postupke održavanja i praćenja
ispravnosti opreme za ispitivanje

3. postupke zaprimanja
zahtjeva za ovjeravanje vlagomjera, izvješća o ispitivanju vlagomjera i dr.

4. tipna odobrenja za
vlagomjera koja se ovjeravaju u laboratoriju

5. popis opreme za
ispitivanje s tehničkim podacima i datumima ovjeravanja i ovjernicama za svako
mjerilo koje je sastavni dio te opreme.

Članak 20.

Izvješće o ispitivanju
vlagomjera mora biti propisanog sadržaja.

Laboratorij mora izvješća o ispitivanju vlagomjera čuvati na elektroničkom
mediju ili u tiskanom obliku najmanje godinu dana po isteku roka valjanosti
ovjere.

III. OBVEZE LABORATORIJA

Članak 21.

Laboratorij tijekom svojega rada mora:

1. zadovoljavati uvjete
propisane ovim pravilnikom

2. pripremati za ovjeravanje
vlagomjere koji imaju valjano tipno odobrenje, sukladno odobrenom postupku
ispitivanja vlagomjera

3. obavijestiti Zavod o
svakoj promjeni koja bi mogla utjecati na osposobljenost laboratorija da
zadovolji uvjete propisane ovim pravilnikom

4. upotrebljavati samo opremu
za ispitivanje vlagomjera s valjanim ovjernim žigom, odnosno valjanom potvrdom
o sukladnosti ili valjanom umjernicom

5. omogućiti radnicima
laboratorija sudjelovanje u radu tijela Zavoda

6. sudjelovati u međulaboratorijskim
usporedbama na zahtjev Zavoda

7. pridržavati se visine i načina
plaćanja troškova ovjeravanja vlagomjera koje je propisao ravnatelj Zavoda.

IV. PRIJELAZNE I ZAVRŠNE ODREDBE

Članak 22.

Laboratorij koji zadovoljava
uvjete propisane ovim pravilnikom izdaje se rješenje koje vrijedi najdulje 3
(tri) godine.

Prije isteka roka važenja rješenja,
može laboratorij podnijeti Zavodu zahtjev za produljenje istoga najmanje šest
mjeseci prije njegovog isteka.

Članak 23.

Laboratoriju koji do dana
stupanja na snagu ovoga pravilnika zadovoljavaju uvjete prema ranije važećim
propisima za osnivanje laboratorija za pregled vlagomjera za zrna žitarica i
sjemenki uljarica, obvezni su do 31. prosinca 2003. godine zadovoljiti uvjete
propisane ovim pravilnikom.

Članak 24.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 011-02/02-04/10
Urbroj: 558-03/1-02-1
Zagreb, 17. siječnja 2002.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 9/2002-231